સંબંધો અત્યંત સેન્સેટિવ હોય છે. દરેક ક્ષણે સંબંધ આપણને અહેસાસ કરાવે છે કે કોઈ છે જેના દિલમાં તમારું સ્થાન છે. કોઈ તમારા વિશે વિચારે છે, કોઈ તમારી ચિંતા કરે છે, કોઈ તમારું ભલું ઇચ્છે છે, કોઈ તમારા માટે પ્રાર્થના કરે છે. અચાનક કોઈ યાદ આવે છે અને આપણે સપનાં અને સ્મરણોની દુનિયામાં ખોવાઈ જઈએ છીએ. કેટલોક સમય એવો હોય છે જે ચાલ્યા ગયા પછી પણ આપણામાં જીવંત હોય છે. એ સમય ફરીથી આવી જાય તો કેવું સારું એવું આપણે વિચારીએ છીએ, પણ એ પાછો નથી આવતો. આપણે તેને પંપાળતા રહીને આપણામાં જીવતો રાખવો પડે છે. એક્શન ઓલવેઝ એકસ્ટ્રીમ હોય છે અને એક્શન રિપ્લે હંમેશાં સ્લો મોશનમાં હોય છે. જિવાઈ ગયેલી ઘટનાઓ નજર સામે તરવરી જાય ત્યારે થોડીક ટાઢક મહેસૂસ થતી હોય છે. ક્યારેક આવી જ યાદો દિલમાં છરકા પણ પાડી દેતી હોય છે. ક્યાં હશે એ? શું કરતો કે શું કરતી હશે? ખુશ તો હશેને? હું યાદ આવતો હોઈશ? મને યાદ કરતી હશે? ફોટોગ્રાફ્સ અને વીડિયો ક્લીપમાં જે આપણી સાથે હસતાં-રમતાં અને મસ્તી કરતાં હોય છે, એ અચાનક ગુમ થઈ જાય છે. આપણે ઇચ્છતા હોઈએ છીએ કે આ રિલેશનશિપમાં ક્યારેક કોઈ ફુલપોઈન્ટ ન આવે એ જ સંબંધ જિંદગીના અમુક વળાંકે જુદો પડી જતો હોય છે.